Komisijos Direktyva 2001/91/EB
2001 m. spalio 29 d.
aštuntą kartą derinanti su technikos pažanga Tarybos direktyvos 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo I priedą (heksachloretanas)
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo [1] su paskutiniais pakeitimais, padarytais Komisijos direktyva 2001/90/EB [2], ypač į jos 2a straipsnį, priimtą Tarybos direktyva 89/678/EEB [3], ir į 1997 m. balandžio 10 d. Europos Parlamento ir Tarybos direktyvą 97/16/EB, penkioliktą kartą iš dalies keičiančią Direktyvą 76/769/EEB dėl tam tikrų pavojingų medžiagų ir preparatų pardavimo ir naudojimo apribojimų [4],
kadangi:
(1) Direktyva 97/16/EB uždraudė naudoti heksachloretaną gaminant ir apdirbant spalvotuosius metalus, tačiau leido, laikantis leidžiančių nukrypti nuostatų, valstybėms narėms leisti nurodytomis sąlygomis jį toliau naudoti savo teritorijose neintegruotam aliuminio liejimui ir tam tikrų magnio lydinių gamybai.
(2) Nebėra poreikio taikyti leidžiančias nukrypti nuostatas, o Direktyvos 76/769/EEB I priedą dėl heksachloretano reikėtų derinti su technine pažanga, išbraukiant leidžiančias nukrypti nuostatas.
(3) Šia direktyva nustatant heksachloretano naudojimo apribojimus atsižvelgiama į turimas žinias apie tinkamas alternatyvas ir jų technologiją.
(4) Ši direktyva neturi įtakos Bendrijos teisės aktams, nustatantiems būtinuosius darbuotojų apsaugos reikalavimus, nurodytus Tarybos direktyvoje 89/391/EEB [5] ir atskirose ja pagrįstose direktyvose, ypač Tarybos direktyvoje 90/394/EEB [6] su paskutiniais pakeitimais, padarytais Direktyva 1999/38/EB [7].
(5) Šioje direktyvoje numatytos priemonės atitinka Direktyvų dėl techninių kliūčių panaikinimo pavojingų medžiagų ir preparatų prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedas derinamas su technikos pažanga, kaip nurodyta šios direktyvos priede.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. gruodžio 31 d., įgyvendina šią direktyvą. Apie tai jos nedelsdamos praneša Komisijai. Šias nuostatas jos taiko nuo 2003 m. birželio 30 d.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2001 m. spalio 29 d.